A Gyermekétkeztetési Alapítvány jótékonysági koncertet szervez a rászoruló gyermekek támogatására

Október 20-án a Gyermekétkeztetési Alapítvány jótékonysági koncertet szervez a Kecskeméti Szimfonikus Zenekar közreműködésével a kecskeméti Hírös Agóra KultKaszinóban. A jövő zenéje elnevezésű rendezvényből befolyó összeget a szervezet teljes egészében az éhező gyermekek étkeztetésének támogatására használja fel.

Október 20-án a publikum a Gyermekétkeztetési Alapítvány és a Kecskeméti Szimfonikus Zenekar által életre hívott A jövő zenéje jótékonysági koncert keretében fejezheti ki támogató szándékát. A jegyvásárlással a közönség nemcsak egy nemes ügyet patronálhat, hanem egy egyedülálló zenei élmény részese is lehet. Az est folyamán ugyanis Király Gábor szóló-, kamara- és zenekari darabjai a Hollókői Huba koncertmester, művészeti vezető által vezényelt Kecskeméti Szimfonikus Zenekar előadásában csendülnek fel.

A koncert során a zenekari művek izgalmas kisebb szólókkal váltakoznak majd, a vissza-visszatérő, lágyan dinamikus vonós hangzás a lebegés és az öröm érzését kívánja átadni a hallgatóságnak. Az előadás nemcsak a zene szépségére, hanem a közösség erejére is épít, ahol az egyén és a csapat dinamizmusa egymást erősíti. Az élményt tovább fokozzák a darabokba rejtett zenei poénok, amelyek garantáltan mosolyt csalnak a résztvevők arcára kiszakítva őket a rohanó hétköznapokból.

Magyarországon közel 200 ezer kisgyerek éhezik időszakosan, számukra az elegendő, jó minőségű, egészséges táplálék nem biztosított. A Gyermekétkeztetési Alapítvány célja már több mint 30 éve az, hogy felszámolja ezt a szívfacsaró állapotot, hogy fizikailag és szellemileg is megfelelően fejlődhessen a jövő nemzedéke. A jótékonysági szimfonikus koncertet is ezzel a törekvéssel hívják életre.

A szervezet az elmúlt 3 évben közel 408 településre juttatott el adományokat, 16 164 családnak nyújtott segítő kezet, és 34 848 kisgyereknek csalt mosolyt az arcára. Ezt mind nem érhette volna el a nagylelkű adományozók segítsége nélkül, azonban a támogató szándékra az ünnepek közeledtével még nagyobb szükség van. Épp ezért az alapítvány arra kér mindenkit, hogy lehetőségeihez mérten vállaljon szerepet az éhező kisgyermekek étkeztetésében. Ezt az érdekeltek magánszemélyként A jövő zenéje szimfonikus koncertre történő jegyvásárlással, illetve az alapítvány bankszámlaszámára történő utalással, jogi személyként pedig a rendezvény szponzorálásával is megtehetik. A hangversenyre 5000, 10 000 és 15 000 Ft értékű adományjegy, illetve a belépésre nem jogosító 3000 Ft értékű támogatói jegy vásárlására van lehetőség, amit az érdeklődők a www.gyeakoncert.hu weboldalon tudnak megváltani.

Sajtókapcsolat:

* Nagy Tímea, account manager
* UNIVERSUM8
* timea.nagy@universum8.com

|  |  |
| --- | --- |
|  | © Gyermekétkeztetési Alapítvány |

Eredeti tartalom: Gyermekétkeztetési Alapítvány

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/15695/a-gyermeketkeztetesi-alapitvany-jotekonysagi-koncertet-szervez-a-raszorulo-gyermekek-tamogatasara/